Európa Tanács

Miniszteri Bizottság

**CM/ResCMN(2022)8 számú határozata**

**a Nemzeti Kisebbségek Védelméről szóló Keretegyezménynek a Szlovák Köztársaság általi végrehajtásáról**

*(elfogadta az Európa Tanács Miniszteri Bizottsága a Miniszterek Helyetteseinek 2022. november 3-án megtartott 1447. ülésén)*

A Miniszteri Bizottság a Nemzeti Kisebbségek Védelméről szóló Keretegyezmény (a továbbiakban: „Keretegyezmény”) 24. és 26. cikkével összhangban,

tekintettel a Keretegyezmény 24–26. cikke szerinti felülvizsgált nyomon követési (monitorozó) intézkedésekről szóló, 2019. december 11-én elfogadott CM/Res(20196)49 számú állásfoglalásra;

tekintettel az alkalmazandó hatályos szavazási szabályokra[[1]](#footnote-1);

tekintettel a Szlovák Köztársaság által 1995. szeptember 14-én letétbe helyezett megerősítési okiratra;

emlékeztetve arra, hogy a Szlovák Köztársaság kormánya 2019. január 31-én benyújtotta a Keretegyezmény szerinti ötödik monitorozási időszakra vonatkozó országjelentést;

megvizsgálva a Tanácsadó Bizottság 2022. február 2-án elfogadott, a Szlovák Köztársaságról szóló ötödik véleményét;

a Szlovák Köztársasággal kapcsolatban az alábbi következtetéseket fogadja el:

a Bizottság felkéri az illetékes szerveket, hogy vegyék figyelembe a Tanácsadó Bizottság ötödik véleményében foglalt észrevételeket és ajánlásokat. A Keretegyezmény végrehajtásának további javítása érdekében az illetékes hatóságoknak főképpen a következő intézkedéseket kell meghozniuk:

**Azonnali intézkedési javaslatok:**

1. biztosítsanak elegendő emberi és pénzügyi erőforrást az alapvető jogok biztosa (ombudsman) számára, hogy az intézmény hatékonyan tudja ellátni feladatát; a nemzetközi normákkal összhangban erősítsék meg a függetlenségét; fordítsanak nagyobb figyelmet az alapvető jogok biztosának a nemzeti kisebbségekkel kapcsolatos döntéseire, jelentéseire és kérdéseire, idejében hozzák meg az ezekkel kapcsolatos intézkedéseket; terjesszék ki az alapvető jogok biztosának mandátumát az aktív perbeli legitimációra és a minősített dokumentumokhoz való hozzáférésre, valamint biztosítsák az alapvető jogok biztosa számára az Alkotmánybíróság előtti gyorsított eljárásokhoz való hozzáférést. Meg kell erősíteni az alapvető jogok biztosának a hatáskörét az állítólagos rendőri brutalitással kapcsolatos esetek kivizsgálására.

2. a kisebb létszámú nemzeti kisebbségek igényeinek, valamint a nemzeti kisebbségeken belüli sokszínűségnek a figyelembe vételével, a támogatási kérelmek benyújtási folyamatának egyszerűsítésével, a források időben történő elosztásával és kifizetésével, valamint a rendszeresen ismétlődő kisebbségi projektek többéves finanszírozásának megfontolásával javítsák a nemzeti kisebbségi kultúrák támogatására szolgáló mechanizmus hatékonyságát;

3. mozdítsák elő a roma gyermekek inkluzív és minőségi oktatását; határozottan és minden további késedelem nélkül szüntessék meg az iskolai szegregációt, valamint a roma gyermekeknek alacsonyabb standardú és speciális iskolákba történő átirányításának megelőzése érdekében azt a gyakorlatot, hogy a roma gyermekeknél aránytalanul magas a sajátos nevelési igényűnek tesztelt és diagnosztizált tanulók száma;

4. vizsgálják ki a roma nők kényszersterilizációjával kapcsolatos eseteket, és haladéktalanul kártalanítsák a kényszersterilizáción átesett nőket;

5. a többek között aroma közösségek területi szegregációjának felszámolását célzó állami lakáspolitika céljaival és a vonatkozó kormányzati stratégiákkal összhangban a roma nemzeti kisebbséghez tartozó személyek vonatkozásában következetes és fenntartható lakáspolitikai intézkedéseket hajtsanak végre. A hatóságoknak az érintettekkel konzultálva értékelniük kell ezeket a politikákat és stratégiákat annak érdekében, hogy felmérjék a romák lakhatási körülményeire gyakorolt hatásukat.

**További ajánlások[[2]](#footnote-2):**

6. kiemelt figyelmet kell fordítani az emberi jogok szerves részét képező kisebbségi jogokra, a nemzeti kisebbségek képviselőivel szoros együttműködésben az érintett hatóságoknak a kisebbségi jogokkal kapcsolatos valamennyi kérdésben biztosítaniuk kell a hatékony, koherens és fenntartható intézményközi koordinációt és megközelítést;

7. fokozni kell azokat erőfeszítéseket, melyek célja, hogy a nemzeti kisebbségek tagjai és a hátrányos megkülönböztetésnek leginkább kitett csoportok jobban ismerjék a hátrányos megkülönböztetést tiltó jogszabályokat, és hogy az érintettek az élet minden területén hatékony védelmet kapjanak a hátrányos megkülönböztetéssel szemben. E tekintetben a hatóságoknak tovább kell javítaniuk a legkiszolgáltatottabbak számára biztosított ingyenes jogi segítségnyújtás rendszerét;

8. az illetékes szervek határozottan lépjenek fel a nyilvános és a politikai közbeszédben, valamint a médiában megjelenő, a nyilvános erőszakra és gyűlöletre való felbujtás, a gyűlölet-bűncselekmények és a kisebbségellenes retorika minden esetével szemben, módszeresen, haladéktalanul és nyilvánosan ítéljék el azokat; biztosítsák, hogy a rendőrség által elkövetett bármilyen visszaélést, valamint a nemzeti kisebbségekhez tartozó személyeket érintő gyűlölet-bűncselekmények eseteit megelőzzék, hatékonyan és függetlenül kivizsgálják, szankcionálják és orvosolják. Rendszeresen gyűjteni kell a gyűlölet-bűncselekményekre vonatkozó adatokat, valamint a bejelentett esetekre és a nemzeti kisebbségek tagjaival szembeni túlzott erőszak alkalmazásának gyanújával kapcsolatos esetleges vizsgálatokra vonatkozó statisztikai információkat;

9. módszeresen és alaposan vizsgálják felül a romákra vagy az általuk lakott helyekre a politikai dokumentumokban, a jogszabályokban és a közbeszédben használt terminológiát annak biztosítása érdekében, hogy az ne járuljon hozzá a roma kisebbséghez tartozó személyek további megbélyegzéséhez, valamint következetesen és nyilvánosan ítéljék el és szankcionálják a pejoratív megnevezések szándékos használatát a közmédiában és a politikai közbeszédben;

10. tegyenek meg minden szükséges intézkedést a kisebbségi nyelvekre vonatkozó jogszabályok gyakorlati és technikai végrehajtásának biztosítása érdekében, különösen érvényes ez a születési, a házassági és a halotti anyakönyvi kivonatok kiállítására, továbbá fokozzák azokat a képzési erőfeszítéseket, melyek célja, hogy az önkormányzati alkalmazottak képesek legyenek a kisebbségi nyelveket használni, továbbá a lehetőségek figyelembe vételével a hatóságok aktívan ösztönözzék ezeknek a nyelveknek a használatát a nemzeti kisebbségek tagjaival folytatott hivatalos kommunikációban;

11. valamennyi iskolában dolgozzanak ki olyan interkulturális oktatási programokat, amelyek figyelembe veszik a releváns kulturálisan érzékeny kérdéseket, a történelemtanításban többféle nézőpontot közvetítenek, elősegítik a kritikus gondolkodást annak érdekében, hogy valamennyi tanulónak és diáknak bővüljenek a nemzeti kisebbségek társadalmi hozzájárulásával kapcsolatos ismeretei, és csökkenjen a negatív sztereotípiák előfordulása. A tankönyveket és a tananyagokat idejében kell frissíteni és idejében kell azokat eljuttatni az iskolákba, a pedagógusok számára az igényeiket kielégítő képzést kell biztosítani. Az interkulturális oktatással kapcsolatos tantervek tartalmát a nemzeti kisebbségek képviselőivel együttműködve kell kidolgozni;

12. hozzanak intézkedéseket a roma gyermekek óvodába járásának további bővítése és a kötelező óvodáztatás időtartamának esetleges meghosszabbítása, továbbá az iskolai hiányzás, valamint az alap- és a középfokú oktatás közötti korai iskolaelhagyás további csökkentése érdekében; a gyermekek, szülők és a pedagógiai asszisztensek, valamint az összes illetékes állami és önkormányzati hatóság szoros bevonásával az oktatási politikák és intézkedések kiigazítása céljából mélyrehatóan vizsgálják meg e jelenségek belső és külső okait;

13. bővítsék a kisebbségi nyelvek, különösen a ruszin és ukrán nyelv vonatkozásában az oktatási kínálatot az e kisebbségek által lakott területeken, biztosítva a helyben tanulás folytonosságát az óvodai neveléstől a középfokú oktatásig; a roma kisebbség képviselőivel együttműködve vizsgálják meg, hogyan lehetne növelni az érdeklődést a roma nyelv oktatása iránt, és ezt követően hogyan bővíthető a roma nyelvű oktatási kínálat a közoktatásban, azaz az óvodai, az alap- és a középfokú oktatásban;

14. növelni kell a nemzeti kisebbségek választott képviselőivel folytatott konzultációs mechanizmus hatékonyságát. Minden, a nemzeti kisebbségek helyzetét és jogait esetlegesen befolyásoló jogalkotási folyamatban lehetőséget kell adni ezeknek a képviselőknek arra, hogy a hatékony részvétel és a meghozott döntések közös felelősségvállalásának elérése érdekében érdemben gyakorolhassák befolyásukat. Az ilyen konzultációk során erősíteni kell az összes nemzeti intézmény, a nemzeti kisebbségek képviselői és más érdekelt felek közötti koordinációt. A vonatkozó jogszabályok végrehajtását az érintett nemzeti kisebbségekhez tartozó személyekkel szoros együttműködésben kell nyomon követni és értékelni;

15. biztosítani kell a nemzetiségi nyelvek használatáról szóló törvény teljes körű gyakorlati végrehajtását az egészségügyi intézmények, a bűnüldöző szervek és a szociális intézmények személyzetével, valamint a sürgősségi szolgálatokkal való kommunikáció tekintetében, és biztosítani kell, hogy a kórházak átszervezésére vonatkozó bármely döntés következtében a nemzeti kisebbségek tagjai esetében ne sérüljön aránytalan mértékben az egészségügyi ellátáshoz való hozzáférés joga.

1. A Miniszteri Bizottság 1997. szeptember 17-én fogadta el a CM/Del/Dec(97)601/4.5 számú határozatát, amelynek értelmében: „A Keretegyezmény 24.1 és 25.2. cikke szerinti döntéseket akkor kell elfogadottnak tekinteni, ha a szerződő felek szavazásban részt vett képviselőinek kétharmada mellettük szavaz, beleértve azon szerződő felek képviselőinek a többségét, akik jogosultak részt venni a Miniszteri Bizottságban“: [↑](#footnote-ref-1)
2. Az alábbi ajánlások a Keretegyezmény megfelelő cikkeinek sorrendjében szerepelnek. [↑](#footnote-ref-2)